শুধু রাজধানীর শাহবাগেই কয়েক শ নারী ফুলের মালা ও গহনা তৈরির কারিগর হিসেবে কাজ করেছেন বছরের পর  বছর ধরে। মালা তৈরির কারিগররা জানান, তারা দিনে এক থেকে দেড়শ মালা গাঁথতে পারেন। তবে একেক দোকানে একেক ধরনের নিয়ম। কেউ মালা গাঁথার পর সেই মালা বিক্রি হলে টাকা দেন। আবার কেউবা শুধু মালা গাঁথা হলেই মজুরি দিয়ে দেন। তবে অন্যান্য দ্রব্যমূল্যের সঙ্গে পাল্লা দিয়ে ফুলের দাম যেমন বাড়ছে; তেমনি বাড়ছে মালার দামও। কিন্তু সে অনুপাতে বাড়ছে না মালা তৈরির কারিগরদের মজুরি। তবে ফুলের দোকানগুলোতে বেতনভুক্ত কর্মচারীদের বেতন কিছুটা বাড়লেও মালা তৈরির দরিদ্র কারিগররা থেকে যাচ্ছেন বঞ্চিত।